**Lukas Hradecký** (slovakiksi *Lukáš Hradecký*, s. 24. marraskuuta 1989 Bratislava, Tšekkoslovakia) on suomalainen jalkapalloilija, joka pelaa maalivahtina Saksan Bundesliigan Bayer Leverkusenissa ja Suomen A-maajoukkuessa. Hän toimii myös molempien joukkueiden kapteenina.

Hradecký nousi TPS:n edustusjoukkueeseen kaudella 2008. Tammikuussa 2009 Hradecký siirtyi tanskalaiseen Esbjergiin, jossa hän nousi ykkösmaalivahdiksi kaudella 2011–2012. Esbjergissä Hradecký voitti Tanskan Cupin 2012–2013. Neljän ja puolen kauden jälkeen Hradecký siirtyi kesäkuussa 2013 Brøndbyn ykkösmaalivahdiksi ilmaisella siirrolla. Elokuussa 2015 hän siirtyi saksalaisen Eintracht Frankfurtin riveihin 2,5 miljoonalla eurolla. Hradecký pelasi Eintrachtissa kolmen kauden aikana yhteensä 101 Bundesliigan ottelua, ja hän voitti seurassa Saksan Cupin kaudella 2017–2018. Hradecký siirtyi toukokuussa 2018 ilmaisella siirrolla Bundesliigan Bayer Leverkuseniin. Hradecký debytoi Leverkusenin riveissä Eurooppa-liigassa kaudella 2018–2019 ja Mestarien liigassa kaudella 2019–2020.

A-maajoukkueessa Hradecký debytoi 20-vuotiaana vuonna 2010 Viroa vastaan, ja hän vakiinnutti paikkansa maajoukkueen vakiomiehistössä vuoden 2011 aikana. Hradecký on ollut maajoukkueen runkopelaaja MM-karsinnoissa 2012–2013, EM-karsinnoissa 2014–2015, MM-karsinnoissa 2016–2017, Kansojen liigassa 2018 sekä EM-karsinnoissa 2019, EM-kilpailuissa 2021, MM-karsinnoissa 2021 ja EM-karsinnoissa 2023, ja hän myös toimii nykyisin joukkueen kapteenina.

Suomen Palloliitto valitsi Hradeckýn Vuoden lupaavaksi pelaajaksi 2007, nuorten maajoukkueen parhaaksi pelaajaksi 2010 sekä Vuoden pelaajaksi 2016, 2017 ja 2018. Urheilutoimittajain liitto valitsi Hradeckýn Vuoden jalkapalloilijaksi 2016, 2017, 2018 ja 2020. Hänet on valittu myös Esbjergin parhaaksi pelaajaksi 2012–2013 sekä Vuoden parhaaksi maalivahdiksi Tanskassa 2013. Urheilusanomat valitsi Hradeckýn Suomen parhaaksi urheilijaksi tammikuussa 2017, ja hänet äänestettiin Bundesliigan parhaaksi maalivahdiksi kaudella 2017–2018. Hradecký valittiin Suomen urheilugaalassa Vuoden urheilijaksi 2020.

Seurajoukkueet
--------------

### TPS

Bratislavassa syntyneen, mutta lentopalloilija-isänsä pelaajauran perässä jo yksivuotiaana Suomeen muuttaneen Hradeckýn pelaajaura aikuisten tasolla alkoi kaudella 2008, kun hän nousi TPS:n Kakkosessa pelanneen reservijoukkueen ÅIFK:n kokoonpanoon. Hradecký kuului myös TPS:n A-junioreiden joukkueeseen, mutta edustusjoukkueessa hän pelasi vain Liigacupissa ja harjoitusotteluissa Jukka Lehtovaaran ja Henrik Moisanderin muodostaessa TPS:n maalivahtikaksikon liigaotteluissa.

### Esbjerg fB

Lukas Hradecký siirtyi tammikuussa 2009 neljän vuoden sopimuksella Tanskan Superliigassa pelanneeseen Esbjergiin. Kevätkauden 2009 otteluissa hän oli vaihtopenkillä kakkosmaalivahdin roolissa. Hradecký debytoi Superliigassa 26. heinäkuuta 2009 ottelussa Esbjerg–Brøndby, kun hänet vaihdettiin kentälle ottelun lisäajalla. Ensimmäisen kerran avauskokoonpanossa Hradecký pelasi 18. lokakuuta 2009 ottelussa Silkeborg–Esbjerg fB. Hän pelasi kaudella 2009–2010 yhteensä viidessä ottelussa, joista kolme avauskokoonpanossa.

Hradecký aloitti myös kauden 2010–2011 penkillä, mutta Esbjergin hävittyä neljä ensimmäistä liigaotteluaan ykkösmaalivahti Lars Winde pudotettiin penkille ja Hradecký nostettiin avauskokoonpanoon. Hän pelasi syyskaudella yhdessätoista ottelussa. Kevätkausi alkoi myös tappiolla ja valmentajan vaihduttua Hradecký putosi takaisin kakkosmaalivahdiksi. Kausi oli Esbjergille murheellinen, ja se putosi 1. divisionaan jäätyään Superliigassa viimeiseksi. Hradecký pelasi kaudella 2010–2011 yhteensä 13 liigaottelua, joista kaksi nollapeliä.

Varsinaisen läpimurron Hradecký teki kaudella 2011–2012 vakiinnuttamalla paikkansa Esbjergin ykkösmaalivahtina. Esbjerg voitti 1. divisionan ylivoimaisesti häviten vain kaksi ottelua 26:sta. Hradecký aloitti 25 ottelua ja oli sivussa ainoastaan yhdestä ottelusta pelikiellon vuoksi. Esbjerg päästi sarjassa vähiten maaleja, ja Hradecký torjui 13 nollapeliä. Kausi päättyi sarjavoiton myötä liiganousuun ja Esbjerg palasi yhden vuoden tauon jälkeen pääsarjatasolle.

Hradecký jatkoi onnistuneen kauden jälkeen Esbjergin ykkösmaalivahtina myös liigassa, ja hän teki seuran kanssa syksyllä 2012 kauden loppuun asti kestävän jatkosopimuksen. Kaudella 2012–2013 Hradecký pelasi Esbjergin kaikki 33 liigaottelua, joista nollapelejä oli peräti 16. Esbjerg oli sarjassa lopulta neljäs ja se pääsi Eurooppa-liigan karsintoihin. Seura voitti onnistuneen kauden päätteeksi myös Tanskan Cupin, kun joukkue voitti finaalissa Randersin 1–0. Hradecký valittiin kauden päätteeksi Tanskan liigan kevätkauden parhaaksi pelaajaksi ja Esbjergin kauden pelaajaksi.

### Brøndby

Lukas Hradecký siirtyi kesäkuussa 2013 neljän vuoden sopimuksella edellisellä kaudella Superliigassa yhdeksänneksi jääneeseen Brøndbyyn. Sopimuksen päätyttyä Esbjergissä siirto tapahtui ilmaiseksi. Hradecký debytoi Brøndbyssä 21. heinäkuuta 2013 ottelussa Brøndby–Vestsjælland. Hän aloitti kauden seuran ykkösmaalivahtina ja pelasi lopulta kaudella 2013–2014 kaikissa 33 sarjaottelussa. Nollapelejä Hradeckýlle kertyi kymmenen. Hradecký valittiin vuoden vaihteessa Vuoden parhaaksi maalivahdiksi Tanskassa. Bröndbyn alkukausi oli vaikea, mutta joukkue nousi lopulta sarjassa neljänneksi ja pääsi pelaamaan seuraavalla kaudella Eurooppa-liigan karsintoihin.

Brøndby lähti kauteen 2014–2015 onnistuneen edelliskauden jälkeen suurin odotuksin, ja Hradecký jatkoi joukkueen ykkösmaalivahtina. Joukkue joutui kuitenkin pettymään heti alkukaudesta, kun se hävisi Eurooppa-liigan 3. karsintakierroksen otteluparinsa Club Bruggelle. Hradecký pelasi toistamiseen kaikki Brøndbyn 33 sarjaottelua ja molemmat Eurooppa-liigan karsintaottelut. Nollapelejä hänelle kertyi viisitoista. Syyskuussa 2014 Hradecký sai seurakaverikseen toisen suomalaisen, kun Teemu Pukki siirtyi myös tanskalaisseuraan. Brøndby paransi sarjasijoitustaan yhdellä ollen kolmas, mutta se jäi kuitenkin 15 pisteen päähän mestaruuden voittaneesta Midtjyllandista. Brøndby pääsi toistamiseen Eurooppa-liigan karsintoihin.

Hradecký ehti aloittaa kauden 2015–2016 Brøndbyn riveissä. Hän pelasi kolme liigaottelua sekä kuusi ottelua Eurooppa-liigan karsinnoissa.

### Eintracht Frankfurt

Lukas Hradecký siirtyi elokuussa 2015 kolmen vuoden sopimuksella Saksan Bundesliigassa pelanneeseen Eintracht Frankfurtiin. Seurat eivät julkistaneet siirtosummaa, mutta lehtitietojen mukaan Eintracht maksoi Hradeckýstä Brøndbylle 2,5 miljoonaa euroa. Hradecký debytoi Bundesliigassa 16. elokuuta 2015 ottelussa Wolfsburg–Eintracht Frankfurt, ja hän vakiinnutti heti paikkansa Eintrachtin avauskokoonpanossa. Hradecký otti PSG:hen siirtyneen Kevin Trappin paikan seuran ykkösmaalivahtina ja torjui syyskaudella mm. nollapelin Bayern Mücnheniä vastaan. Hradecký pelasi kaudella 2015–2016 kaikissa Eintrachtin 34 sarjaottelussa täydet minuutit. Joukkueen kevätkausi sujui alavireisesti, ja kun Eintracht pelasi seitsemän voitotonta ottelua, seura erotti maaliskuussa päävalmentaja Armin Vehin. Uusi valmentaja Niko Kovač ei onnistunut kuitenkaan nostamaan joukkuetta 16. sijalta, vaan Eintracht joutui kauden päätteeksi liigakarsintaan. Joukkue säilytti paikkansa Bundesliigassa, kun se voitti karsinnoissa Nürnbergin yhteismaalein 2–1. Hradecký pelasi myös molemmissa karsintaotteluissa täydet minuutit. Suomen Palloliitto valitsi Hradeckýn kauden päätteeksi Vuoden pelaajaksi 2016.

Avauskokoonpanot Saksan Cupin finaalissa Eintracht Frankfurt–Bayern München (3–1) 19.5.2018.
Hradecký jatkoi Eintracht Frankfurtin ykkösmaalivahtina kaudella 2016–2017. Eintracht pelasi Niko Kovačin johdolla vahvan syyskauden, ja joukkue taisteli jopa suorasta Mestarien liigan paikasta. Hradecký pelasi syyskaudella seitsemän nollapeliä, ja Urheilutoimittajain liitto valitsi hänet vuodenvaihteessa Vuoden jalkapalloilijaksi 2016. Tammikuussa 2017 Urheilusanomat valitsi Hradeckýn Suomen parhaaksi urheilijaksi. Eintracht oli parhaimmillaan kevätkaudella Bundesliigassa kolmas, mutta heikko loppukausi laski lopullisen sijoituksen europelipaikkojen ulkopuolelle vasta yhdenneksitoista. Hradecký pelasi 33 sarjaottelua ja kakkosmaalivahti Heinz Lindner yhden, kun Hradecky oli pelikiellossa. Eintracht eteni kauden päätteeksi Berliinin olympiastadionilla pelattuun DFB-Pokalin eli Saksan Cupin finaaliin, jossa se kohtasi Borussia Dortmundin. Hradecký ja Eintracht joutuivat kuitenkin pettymään, kun Dortmund voitti finaalin maalein 2–1. Hradecký pelasi Eintrachtin kaikki kuusi cupin ottelua. Suomen Palloliitto valitsi Hradeckýn kauden päätteeksi toista kertaa peräkkäin Vuoden pelaajaksi.

Eintracht pelasi syyskauden 2017–18 Bundesliigan keskikastissa, ja Hradecký jatkoi kolmatta kautta joukkueen ykkösmaalivahtina. Urheilutoimittajain liitto valitsi Hradeckýn vuodenvaihteessa toista kertaa peräkkäin Vuoden jalkapalloilijaksi. Eintracht nousi kevätkaudella taistelemaan sarjan kärkisijoista ja suorasta Mestarien liigan paikasta. Joukkue oli sarjassa edelliskauden tapaan parhaimmillaan kolmantena, mutta lopullinen sijoitus Bundesliigassa oli kahdeksas. Hradecký pelasi kaudella 2017–2018 kaikissa Eintrachtin 34 sarjaottelussa täydet minuutit, ja hänet äänestettiin Bundesliigan kauden parhaaksi maalivahdiksi. Joukkue eteni kauden päätteeksi toistamiseen Berliinin olympiastadionilla pelattuun DFB-Pokalin eli Saksan Cupin finaaliin, jossa se kohtasi Bayern Münchenin. Eintracht voitti Hradeckýn ja päävalmentaja Kovačin jäähyväisotteluksi jääneen finaalin maalein 3–1, ja joukkue pääsi cupin mestarina seuraavan kauden Eurooppa-liigan lohkovaiheeseen. Hradecký pelasi myös kaikki Eintrachtin kuusi cupin ottelua ja saavutti kauden aikana sadan Bundesliigan ottelun rajan. Suomen Palloliitto valitsi Hradeckýn kauden päätteeksi kolmatta kertaa peräkkäin Vuoden pelaajaksi.

### Bayer Leverkusen

Lukas Hradecký siirtyi toukokuussa 2018 viiden vuoden sopimuksella Bundesliigassa kaudella 2017–2018 viidenneksi sijoittuneeseen Bayer Leverkuseniin. Edellisen sopimuksen päätyttyä Eintracht Frankfurtissa siirto tapahtui ilmaiseksi. Hradecký debytoi Leverkusenissa 15. syyskuuta 2018 ottelussa Bayern München–Leverkusen, ja hän vakiinnutti heti paikkansa Leverkusenin avauskokoonpanossa. Hradecký otti Arsenaliin siirtyneen Bernd Lenon paikan seuran ykkösmaalivahtina. Joukkueen syyskausi Bundesliigassa sujui vaihtelevasti, ja päävalmentaja Heiko Herrlich sai potkut joulukuussa. Urheilutoimittajain liitto valitsi Hradeckýn vuodenvaihteessa kolmatta kertaa peräkkäin Vuoden jalkapalloilijaksi. Hradecký pelasi Bundesliigassa yhteensä 32 ottelua. Leverkusen pelasi kaudella 2018–2019 myös Eurooppa-liigan lohkovaiheessa. Hradecký debytoi Eurooppa-liigassa 20. syyskuuta 2018 ottelussa Ludogorets–Leverkusen. Se voitti oman lohkonsa ja jätti taakseen Zürichin, AEK Larnakan ja Ludogoretsin. Kevätkaudella pelatuissa pudotuspeleissä Leverkusen hävisi kuitenkin 1. pudotuspelikierroksen otteluparinsa Krasnodarille. Hradecký pelasi Leverkusenin kahdeksasta Eurooppa-liigan ottelusta kuusi. Leverkusen nousi kevätkauden aikana uuden päävalmentaja Peter Boszin johdolla Bundesliigassa yhdeksänneltä sijalta neljänneksi, ja se pääsi suoraan seuraavan kauden Mestarien liigan lohkovaiheeseen.

Hradecký jatkoi Leverkusenin ykkösmaalivahtina kaudella 2019–2020. Hän pelasi Bundesliigan 34 ottelussa täydet minuutit (3060). Leverkusen pelasi Bundesliigan lisäksi myös Mestarien liigan lohkovaiheessa. Hradecký debytoi Mestarien liigassa 18. syyskuuta 2019 ottelussa Leverkusen–Lokomotiv. Leverkusen jäi lohkossaan kolmanneksi Juventuksen ja Atlético Madridin taakse. Lohkon viimeiseksi Leverkusen jätti Lokomotivin. Leverkusenin ottelut Mestarien liigassa päättyivät lohkovaiheeseen, mutta se jatkoi kevätkaudella europelejä Eurooppa-liigan pudotuspeleissä. Leverkusenin syyskausi Bundesliigassa sujui edelliskautta paremmin sarjan kärkipäässä, ja jalkapallolehti Kicker valitsi Hradeckýn syyskauden parhaana maalivahtina liigan tähdistökenttään. Bundesliigan kausi 2019–2020 keskeytyi maaliskuussa 2020 maailmanlaajuisen koronaviruspandemian vuoksi. Liigan jäädessä tauolle Leverkusen oli sarjassa viides 25 ottelun jälkeen. Sarja jatkui reilun kahden kuukauden tauon jälkeen ilman yleisöä toukokuussa. Eurooppa-liigassa Leverkusen eteni puolivälieriin kaatamalla ensin Porton ja sitten Rangersin. Puolivälierissä joukkue kuitenkin hävisi Interille. Hradecký pelasi kaikki Leverkusenin kuusi Mestarien liigan ja viisi Eurooppa-liigan ottelua. Leverkusen piti tauon jälkeen sijoituksensa Bundesliigassa ja oli lopulta viides. Se pääsi seuraavaksi kaudeksi Eurooppa-liigan lohkovaiheeseen. Leverkusen eteni Saksan jalkapallokauden päätteeksi DFB-Pokalin eli Saksan Cupin finaaliin, jonka se kuitenkin hävisi Bayern Münchenille. Hradecký pelasi myös viisi cupin ottelua.

Kaudella 2020–2021 Hradecký pelasi Bundesliigassa 29 ottelua, joissa hän päästi 29 maalia ja pelasi yhdeksän nollapeliä. Helmi-maaliskuussa hän oli runsaan kuukauden poissa kentiltä akillesjännevamman vuoksi. Saksan cupissa hän pelasi joukkueensa kolme ottelua mutta eteneminen pysähtyi jatkoaikatappioon Rot-Weiss Essenille. Eurooppa-liigassa hän pelasi viisi lohkovaiheen ottelua mutta oli sairaslomalla ensimmäisessä pudotuspelivaiheessa, josta joukkue ei selviytynyt jatkoon. 

Hradecký on toiminut Bayer Leverkusenin kapteenina kaudesta 2021–2022 lähtien. Hän pelasi tuolla kaudella Bundesliigassa 32 ottelua, joista kahdeksassa ottelussa hän jätti vastustajan maaleitta ja päästi kaikkiaan 44 maalia. Eurooppa-liigan seitsemässä ottelussa hän päästi kahdeksan maalia ja piti kaksi kertaa vastustajan nollilla. Kaudella 2022–2023 hän pelasi 33 bundesliigaottelua, joista yhdeksässä pelasi nollapelin ja päästi kaikkiaan 47 maalia. Mestarien liigan kuudesta ottelusta hän jätti kahdessa vastustajan maaleitta ja päästi kaikkiaan kahdeksan maalia. Eurooppa-liigassa hän pelasi kahdeksan ottelua, pelasi kolme nollapeliä ja päästi kahdeksan maalia. Kaudella 2023–2024 hän on joulutaukoon mennessä pelannut kaikki 16 bundesliigaottelua, joista seitsemässä hän on pitänyt vastustajan maaleitta, ja päästänyt yhteensä 12 maalia.

Maajoukkue
----------

Lukas Hradecký debytoi ikäluokkansa (1989) maajoukkueessa 16-vuotiaana 16. marraskuuta 2006 Ateenassa pelatussa ottelussa Kreikka–Suomi. Hän pelasi oman ikäluokkansa maajoukkueessa kuusitoista ottelua sekä yhden ottelun vuotta vanhempien (1988) maajoukkueessa.

Alle 21-vuotiaiden maajoukkueessa Hradecký debytoi 19-vuotiaana 12. elokuuta 2009 Wetterenissä pelatussa ottelussa Belgia–Suomi. Hradecký valittiin Suomen vuoden 2009 alle 21-vuotiaiden EM-kisojen joukkueen maalivahtikolmikkoon yhdessä Anssi Jaakkolan ja Jukka Lehtovaaran kanssa, mutta hän joutui jäämään sivuun turnauksesta polvivamman takia. Hradecký oli Suomen ykkösmaalivahti vuoden 2011 alle 21-vuotiaiden EM-kisojen karsintaotteluissa 2009–2010. Hän pelasi yhteensä kymmenen nuorten maaottelua.

### EM-karsinnat 2010–2011

Hradecký A-maajoukkueessa vuonna 2011.
A-maajoukkueessa Hradecký debytoi 20-vuotiaana, kun Stuart Baxter vaihtoi hänet puoliajalla Jukka Lehtovaaran tilalle 21. toukokuuta 2010 Tallinnassa pelatussa maaottelussa Viro–Suomi. Ensimmäisen arvokisojen karsintaottelun Hradecký pelasi 3. kesäkuuta 2011, kun Mixu Paatelainen valitsi hänet avauskokoonpanoon Serravallessa pelatussa vuoden 2012 EM-kisojen karsintojen ottelussa San Marino–Suomi. Hradecký aloitti Suomen maalilla myös kolmessa syksyn 2011 karsintaottelussa. Karsinnoissa Suomen maalia vartioivat Hradeckýn lisäksi Otto Fredrikson, Jussi Jääskeläinen ja Anssi Jaakkola. Suomi sijoittui vuoden 2012 EM-kisojen karsintalohkossaan neljänneksi Hollannin, Ruotsin ja Unkarin jälkeen. Lohkossa Suomen taakse jäivät Moldova ja San Marino. Hradecký pelasi neljä karsintaottelua ja vuosina 2010–2011 yhteensä kahdeksan maaottelua.

### MM-karsinnat 2012–2013

Hradecký pelasi kolmessa vuoden 2014 MM-kisojen karsintoihin valmistavassa maaottelussa, ja hän aloitti Suomen maalilla myös syyskuussa karsintojen avausottelussa Ranskaa vastaan. Hradecky jäi kuitenkin karsinnoissa kakkosmaalivahdin rooliin, kun Niki Mäenpää pelasi loput karsintaottelut. Vuoden 2014 MM-kisojen karsintojen ehdottomaksi tapaukseksi jäi Gijónissa maaliskuussa 2013 pelattu vierasottelu Espanjaa vastaan. Suomi venyi ottelussa 1–1-tasapeliin hallitsevaa maailmanmestaria ja Euroopan mestaria vastaan. Hradecký aloitti vuoden 2013 aikana vain kahdessa maaottelussa. Suomi sijoittui vuoden 2014 MM-kisojen karsintalohkossaan kolmanneksi Espanjan ja Ranskan jälkeen. Lohkossa Suomen taakse jäivät Georgia ja Valko-Venäjä. Hradecký pelasi vuosina 2012–2013 yhteensä seitsemän maaottelua.

### EM-karsinnat 2014–2015

Odotukset vuoden 2016 EM-kisojen karsintoja kohtaan olivat suuret, kun lopputurnaukseen pääsi ensimmäistä kertaa 24 maata. Hradecký pelasi kahdessa karsintoihin valmistavassa maaottelussa, mutta edellisissä karsinnoissa Suomen ykkösmaalivahdiksi noussut Niki Mäenpää jatkoi aloittavana maalivahtina karsintojen alussa syksyllä 2014. Suomi voitti karsintojen avausottelussa Färsaaret, mutta sai sen jälkeen vain yhden pisteen seuraavista viidestä ottelusta. Suomen hävittyä neljä karsintaottelua peräkkäin päävalmentaja Mixu Paatelainen sai potkut kesäkuussa 2015, ja loppuvuoden maajoukkueen päävalmentajana toimi Markku Kanerva. Hradecký pääsi pitkästä aikaa Suomen maalille karsintaottelussa marraskuussa 2014 Unkaria vastaan, ja hän aloitti Suomen maalilla myös maalis- ja kesäkuun karsintaotteluissa. Hradecký jatkoi Suomen pelaavana maalivahtina Kanervan alaisuudessa syksyllä 2015 ja vakiinnutti paikkansa A-maajoukkueen ykkösmaalivahtina. Suomi jäi vuoden 2016 EM-kisojen karsintalohkossaan neljänneksi Pohjois-Irlannin, Romanian ja Unkarin jälkeen. Lohkossa Suomen taakse jäivät Färsaaret ja Kreikka. Hradecký pelasi Suomen kymmenestä karsintaottelusta seitsemän ja vuosina 2014–15 yhteensä 11 maaottelua.

### MM-karsinnat 2016–2017

Suomi aloitti valmistautumisen vuoden 2018 MM-kisojen karsintoihin uuden päävalmentajan Hans Backen johdolla. Hradecký pelasi neljässä karsintoihin valmistavassa maaottelussa, ja hän jatkoi Suomen ykkösmaalivahtina karsintojen alkaessa. Hradecký pelasi kaikissa neljässä vuoden 2016 karsintaottelussa täydet 90 minuuttia. A-maajoukkueen vuosi 2016 oli synkkä, kun joukkue ei voittanut vuoden aikana yhtään ottelua. Suomi sai neljästä karsintaottelusta vain yhden pisteen, ja päävalmentaja Backe sai potkut joulukuussa 2016. Uudeksi päävalmentajaksi nimitettiin Markku Kanerva. Hradecký pelasi myös vuonna 2017 kaikissa kuudessa karsintaottelussa täydet 90 minuuttia. Hän muodosti maajoukkueen maalivahtikolmikon Jesse Jorosen ja Anssi Jaakkolan kanssa. MM-karsintojen loppu sujui Suomelta hyvin ja syksyn 2017 neljä ottelua toi kahdeksan pistettä. Hradecký torjui syyskuun otteluissa nollapelit Islantia ja Kosovoa vastaan. Suomi jäi vuoden 2018 MM-kisojen karsintalohkossaan viidenneksi Islannin, Kroatian, Ukrainan ja Turkin jälkeen. Suomen taakse lohkossa jäi Kosovo. Hradecký pelasi kaikki Suomen kymmenen karsintaottelua ja vuosina 2016–2017 yhteensä 15 maaottelua.

### Kansojen liiga ja EM-karsinnat 2018–2019

Maajoukkueen vuosi 2018 alkoi valmistautumisella uuteen kilpailuun, Kansojen liigaan. Hradecký pelasi kolmessa Kansojen liigaan valmistavassa maaottelussa. Suomi aloitti syksyllä C-liigassa samassa lohkossa Unkarin, Kreikan ja Viron kanssa. Suomi voitti neljä ensimmäistä ottelua, ja Hradecký pelasi kaikissa peleissä nollapelin. Suomi voitti oman lohkonsa ja nousi Kansojen liigassa B-liigaan. Hradecký pelasi vuonna 2018 kahdeksan maaottelua.

Maajoukkue jatkoi menestyksekkäiden Kansojen liigan otteluiden jälkeen vuoden 2020 EM-kisojen karsintoihin. Karsinnat alkoivat maaliskuussa 2019 tappiolla Italiaa vastaan, mutta voitot neljästä seuraavasta ottelusta nostivat Suomen lohkossa kakkossijalle ja taistelemaan toisesta suorasta kisapaikasta. Hradecký jatkoi joukkueen ykkösmaalivahtina ja piti nollat voitto-otteluissa. Kun Suomi voitti lokakuussa Armenian 3–0, oli lohkon kakkossijan varmistaminen mahdollista karsintojen toiseksi viimeisessä ottelussa 15. marraskuuta 2019. Suomi voitti Liechtensteinin Töölön jalkapallostadionilla maalein 3–0, ja Hradecký pelasi karsintojen viidennen nollapelin. Suomi oli karsintalohkossa Italian jälkeen toinen ja pääsi Markku Kanervan johdolla ensimmäistä kertaa karsinnoista EM-lopputurnaukseen. Suomen taakse jäivät Kreikka, Bosnia-Hertsegovina, Armenia ja Liechtenstein. Hradecký pelasi yhdeksän karsintaottelua ja toimi kahdessa ottelussa Suomen kapteenina.

### EM-kilpailut 2020

Suomen A-maajoukkue teki ensiesiintymisensä arvokisoissa vuoden 2020 EM-kisoissa, jotka kuitenkin jouduttiin koronapandemian takia siirtämään vuodelle 2021. Hradecký pelasi Suomen maalilla kaikissa kolmessa alkulohkon ottelussa ja torjui muun muassa rangaistuspotkun Suomen 1–0 voittoon päättyneessä ensimmäisessä arvokisaottelussa Tanskaa vastaan. Kaikkiaan hän päästi kolme maalia.

### MM-karsinnnat 2021

Hradecký oli sivussa kahdesta ensimmäisestä ottelusta akillesjännevamman vuoksi. Pelaamissaan kuudessa ottelussa hän torjui nollapelin molemmmissa Kazakstan-otteluissa. Hän päästi kaikkiaan seitsemän maalia, eikä Suomi selviytynyt kisoihin.

### EM-karsinnat 2023

Hradecký pelasi lohkovaiheessa yhdeksän ottelua. Päästettyään Tanskaa vastaan pelatun avausottelun viimeisellä minuutilla maalin, hän pelasi peräkkäiset nollapelit Pohjois-Irlantia, Sloveniaa, San Marinoa ja Kazakstania vastaan. Seuraavassa ottelussa Tanskaa vastaan hän päästi ottelun ainoan maalin 86. minuutilla. Hän pelasi nollapelin vielä toistamiseen Pohjois-Irlantia vastaan, ja päästi karsinnoissa kaikkiaan yhdeksän maalia.

Yksityiselämä
-------------

Lukas Hradeckýn isä on slovakialainen lentopalloilija Vladimir Hradecký, ammatiltaan insinööri, joka muutti Tšekkoslovakiasta Suomeen syksyllä 1990 pelatakseen SM-sarjaa Ruskon Pallo -67:ssa. Seuraavana talvena hän toi Suomeen Lukaksen ja tämän äidin, vaimonsa Brigitan. Perhe asettui Turun Runosmäkeen.

Hradeckýn veljet Tomas Hradecký ja Matej Hradecký ovat myös ammattijalkapalloilijoita.

Hradecký on seurustellut saksalaisen huippumalli Esther Heeschin kanssa ja heillä on vuonna 2024 syntynyt tytär.

Saavutukset
-----------

### Seurat

**Esbjerg fB**

* 1. division (1): 2011–2012
* Tanskan Cup (1): 2012–2013

**Eintracht Frankfurt**

* DFB-Pokal (1): 2017–2018

### Henkilökohtaiset

* Suomen Palloliiton Vuoden lupaava pelaaja (1): 2007
* Nuorten maajoukkueen paras pelaaja (1): 2010
* Tanskan Superliigan kevätkauden paras pelaaja (1): 2013
* Esbjergin kauden paras pelaaja (1): 2013
* Vuoden paras maalivahti Tanskassa (1): 2013
* Suomen Palloliiton Vuoden pelaaja (3): 2016, 2017, 2018
* Urheilutoimittajain liiton Vuoden jalkapalloilija (4): 2016, 2017, 2018, 2020
* Urheilusanomien Suomen paras urheilija (1): 2017
* Bundesliigan kauden paras maalivahti (1): 2017–2018
* Kickerin Bundesliigan syyskauden tähdistökenttä (1): 2019–2020
* Suomen urheilugaalan Vuoden urheilija (1): 2020
* Vuoden turkulainen 2021

Tilastot
--------

### Kausi kaudelta

*Päivitetty 19. kesäkuuta 2023.*

| Kausi | Seura | Sarja | O | M |
| --- | --- | --- | --- | --- |
| 2008 | TPS | Veikkausliiga | 0 | 0 |
| 2008–2009 | Esbjerg fB | Superliiga | 0 | 0 |
| 2009–2010 | Esbjerg fB | Superliiga | 5 | 0 |
| 2010–2011 | Esbjerg fB | Superliiga | 13 | 0 |
| 2011–2012 | Esbjerg fB | 1. division(2) | 25 | 0 |
| 2012–2013 | Esbjerg fB | Superliiga | 33 | 0 |
| 2013–2014 | Brøndby | Superliiga | 33 | 0 |
| 2014–2015 | Brøndby | Superliiga | 33 | 0 |
| 2015–2016 | Brøndby | Superliiga | 3 | 0 |
| Eintracht Frankfurt | Bundesliiga | 36 | 0 |
| 2016–2017 | Eintracht Frankfurt | Bundesliiga | 33 | 0 |
| 2017–2018 | Eintracht Frankfurt | Bundesliiga | 34 | 0 |
| 2018–2019 | Bayer Leverkusen | Bundesliiga | 32 | 0 |
| 2019–2020 | Bayer Leverkusen | Bundesliiga | 34 | 0 |
| 2020–2021 | Bayer Leverkusen | Bundesliiga | 29 | 0 |
| 2021–2022 | Bayer Leverkusen | Bundesliiga | 32 | 0 |
| 2022–2023 | Bayer Leverkusen | Bundesliiga | 33 | 0 |
| Yhteensä | 406 | 0 |

(2) Toinen sarjataso.

Lähteet
-------

1. 1 2 3 4 5 6  Hradeckýn seuratilastot Transfermarktin sivuilla
2. ↑  Lucas Hradecky TPS:sta neljän vuoden sopimuksella Tanskan Esbjergiin Turun Sanomat 11.1.2009.
3. ↑  Suomalaisveskari edelleen tappioitta Tanskan liigassa Ilta-Sanomat 30.8.2010.  [vanhentunut linkki]
4. ↑  Hradecky nousutunnelmissa: Uskomaton kokemus YLE Urheilu 7.5.2012.
5. ↑  Huuhkajavahdille odotettu jatkosopimus Ilta-Sanomat 1.10.2012.  Arkistoitu 12.11.2012. Viitattu 14.2.2013.
6. ↑  Huuhkaja-vahti torjui joukkueensa cup-mestariksi Ilta-Sanomat 9.5.2013.  [vanhentunut linkki]
7. 1 2 3  Suomalaismaalivahdille kaksi hienoa palkintoa Ilta-Sanomat 19.5.2013.  Arkistoitu 25.6.2013. Viitattu 6.6.2013.
8. ↑  Hradecky neljän vuoden sopimukseen Brøndbyn kanssa YLE Urheilu 12.6.2013.
9. 1 2  Huuhkaja-vahdille hieno kunnianosoitus Tanskassa YLE Urheilu 27.12.2013.
10. ↑  Hradecky uskoo Bröndbyn parantavan: "Emme ole tehneet tarpeeksi maaleja" Ilta-Sanomat 17.8.2014.  [vanhentunut linkki]
11. ↑  Teemu Pukki siirtyy Tanskaan! Ilta-Sanomat 1.9.2014.  [vanhentunut linkki]
12. ↑  Lukas Hradecky kolmen vuoden sopimuksella Frankfurtiin YLE Urheilu 7.8.2015.
13. ↑  Nyt se on varmaa: Näin kovalla summalla suomalaisvahti siirtyy Bundesliigaan Ilta-Sanomat 31.7.2015.  Arkistoitu 17.3.2023. Viitattu 19.4.2016.
14. ↑  Huuhkajien molari teki historiaa – samaan ei ole pystynyt kukaan muu tällä kaudella Ilta-Sanomat 30.10.2015.  Arkistoitu 15.11.2016. Viitattu 14.11.2016.
15. ↑  Kärsivällisyys loppui Frankfurtissa – Hradeckyn valmentajalle monoa YLE Urheilu 6.3.2016.
16. ↑  Piina päättyi onnellisesti – suomalaisvahti pelaa ensi kaudellakin Bundesliigassa Ilta-Sanomat 24.5.2016.  Arkistoitu 15.11.2016. Viitattu 14.11.2016.
17. 1 2  Respect-palkinto Stig Nygårdille, Lukas Hradecky vuoden pelaaja Palloliitto 26.5.2016.
18. 1 2  Tässä ovat lajien parhaat urheilijat 2016 - katso koko lista! YLE Urheilu 16.1.2017.
19. 1 2  Hradecky, Mäkäräinen, Barkov, Pärmäkoski... Listasimme Suomen 100 parasta urheilijaa – oletko eri mieltä ykkösestä? Ilta-Sanomat 12.1.2017.
20. ↑  Lukas Hradeckylle karmiva pettymys – oli aiheuttamassa Dortmundin voittomaalia Ilta-Sanomat 27.5.2017.
21. 1 2  Respect-palkinto Heikki Grönlundille Palloliitto 11.6.2017.  Arkistoitu 28.12.2017. Viitattu 28.12.2017.
22. 1 2  Tässä ovat lajien parhaat urheilijat vuonna 2017 – Lauri Markkanen katkaisi Petteri Koposen kuuden vuoden putken YLE Urheilu 17.1.2018.
23. 1 2  Bundesliigan fanit arvostivat Hradeckyn sarjan parhaaksi maalivahdiksi YLE Urheilu 18.5.2018.
24. ↑  Bayern München on lyöty! Lukas Hradecký torjui Saksan cupin voiton YLE Urheilu 19.5.2018.
25. 1 2  Respect-palkinto Olli Paasiolle – Lukas Hradecky vuoden pelaaja Palloliitto 8.6.2018.  Arkistoitu 17.9.2020. Viitattu 19.10.2018.
26. ↑  Nyt se on varmaa - Hradecky siirtyy Leverkuseniin! YLE Urheilu 23.5.2018.
27. ↑  Lukas Hradecky siirtyy Bayer Leverkuseniin pitkällä sopimuksella – "Täydellinen seuraava askel" Ilta-Sanomat 23.5.2018.
28. ↑  Bayern München pilasi Lukas Hradeckyn debyytin – katso maalikooste Ilta-Sanomat 15.9.2018.
29. ↑  Huuhkajavahti Hradeckyn seuravalmentajalle tyly "joululahja" – potkut! Ilta-Sanomat 23.12.2018.
30. 1 2  Kolmatta kertaa Vuoden jalkapalloilijaksi valittu Hradecky: "Nyt jaksaa taas jalkapallo kiinnostaa ainakin hetken aikaa" YLE Urheilu 16.1.2019.
31. ↑  Lukas Hradeckylla karmea debyytti Mestarien liigassa – Leverkusenin jatkohaaveille paha takaisku Ilta-Sanomat 19.9.2019.
32. 1 2  Huuhkajien maalivahti Lukas Hradeckylle arvostettu kunnianosoitus Ilta-Sanomat 25.12.2019.
33. ↑  Bundesliiga keskeytetään – "Kukaan ei voi luvata, milloin jalkapallokausi taas jatkuu" Ilta-Sanomat 16.3.2020.
34. ↑  Lukas Hradeckyn Leverkusen leikitteli Werder Bremenin kustannuksella Ilta-Sanomat 18.5.2020.
35. ↑  Lukas Hradecky harmitteli Leverkusenin putoamista Euroopan liigasta – "Meillä ei ollut onnea" Ilta-Sanomat 11.8.2020.
36. ↑  "Neverkusenin" palkintokaappi pysyy tyhjillään, Bayern tylytti Hradeckya Saksan cup-finaalissa Ilta-Sanomat 4.7.2020.
37. ↑  Jalkapallokirjat 2007–2009
38. ↑  Kanerva nimesi 22 pelaajaa, Eremenko ei mukana YLE Urheilu 25.5.2009.  Arkistoitu 3.3.2016. Viitattu 24.7.2013.
39. ↑  Jälleen takaisku Pikkuhuuhkajien maalivahtiosastolle YLE Urheilu 3.6.2009.  Arkistoitu 2.4.2015. Viitattu 24.7.2013.
40. ↑  Jalkapallokirjat 2010–2011
41. ↑  Viro nöyryytti Suomea Tallinnassa YLE Urheilu 21.5.2010.
42. ↑  Forssell laukoi Suomelle nihkeän voiton YLE Urheilu 3.6.2011.
43. ↑  Suomi venyi ikimuistoiseen tasapeliin Espanjassa YLE Urheilu 22.3.2013.
44. ↑  Mixulle potkut – "Onnea uusiin haasteisiin" YLE Urheilu 14.6.2015.
45. ↑  Kanerva luotsaa Huuhkajia vuoden loppuun – apuna kaksi ex-maajoukkuepelaajaa YLE Urheilu 12.8.2015.
46. ↑  Hans Backelle potkut Huuhkajista! MTV Sport 11.12.2016.  Arkistoitu 1.12.2017. Viitattu 29.12.2017.
47. ↑  Markku Kanerva kolmivuotisella sopimuksella Huuhkajien päävalmentajaksi YLE Urheilu 12.12.2016.
48. ↑  Lukas Hradecky hehkutti Huuhkajien tähteä Glen Kamaraa – kiitti myös Suomen valtiovaltaa Ilta-Sanomat 16.10.2018.
49. ↑  Huuhkajat voitti karsintalohkonsa! Maalin tappio Kreikassa riitti jatkopaikkaan Ilta-Sanomat 15.11.2018.
50. ↑  Huuhkajien pääsy EM-kisoihin on nyt todella lähellä – loistavan Kreikka-voiton merkitys on massiivinen! Ilta-Sanomat 5.9.2019.
51. ↑  Me teimme historiaa – Suomi EM-kisoihin! Ilta-Sanomat 15.11.2019.
52. ↑  EM-kisat siirretään kesä- ja heinäkuulle 2021 – Uefa kertoi uusista pelipäivistä Ilta-Sanomat 17.3.2020.
53. ↑  Joel Pohjanpalo puski Suomen voittoon EM-avauksessa – järkyttävä tilanne varjosti peliä Ilta-Sanomat 12.6.2021.
54. ↑  Virtanen, Ari: Lukas Hradeckyn tarina olisi ollut toinen, elleivät hänen vanhempansa olisi muuttaneet 90-luvun lama-Suomeen ja Turkuun *Helsingin Sanomat*.  11.6.2021. Viitattu 14.6.2021.
55. ↑  Ampuja, Eetu: Yllätysvauva! Huuhkajien tähtimaalivahti Lukas Hradeckysta tuli isä – äitinä superkuuma saksalaismalli *Seiska*.  17.1.2024. Viitattu 13.2.2024.
56. ↑  Tässä ovat lajien parhaat urheilijat – Annimari Korte paras yleisurheilija, Miro Heiskanen ykkönen jääkiekossa YLE Urheilu 14.1.2021.
57. ↑  Jalkapalloilijoiden voittokulku jatkuu – Lukas Hradecky on Vuoden urheilija! YLE Urheilu 14.1.2021.
58. ↑  Lukas Hradecky Vuoden turkulaiseksi äänivyöryllä YLE Turku 27.1.2022.

Aiheesta muualla
----------------

* Lukas Hradecký Bayer Leverkusenin sivuilla
* Lukas Hradecký Palloliiton sivuilla (Arkistoitu – Internet Archive)
* Lukas Hradecký Transfermarktin sivuilla

Suomen joukkue – Jalkapallon EM-kilpailut 2020
1 Hradecký |
2 Arajuuri |
3 O’Shaughnessy |
4 Toivio |
5 Väisänen |
6 Kamara |
7 Taylor |
8 Lod |
9 Jensen |
10 Pukki |
11 Schüller |
12 Joronen |
13 Soiri |
14 Sparv |
15 Hämäläinen |
16 Lam |
17 Alho |
18 Uronen |
19 Kauko |
20 Pohjanpalo |
21 Lappalainen |
22 Raitala |
23 Jaakkola |
24 Valakari |
25 Ivanov |
26 Forss |
Valmentaja: Kanerva

Bayer 04 Leverkusen – Saksan Bundesliiga
1 Hradecký |
2 Stanišić |
3 Hincapié |
4 Tah |
6 Kossounou |
7 Hofmann |
8 Andrich |
9 Iglesias |
10 Wirtz |
12 Tapsoba |
13 Arthur |
14 Schick |
17 Kovář |
18 Mbamba |
19 Tella |
20 Grimaldo |
21 Adli |
22 Boniface |
23 Hložek |
24 Fosu-Mensah |
25 Palacios |
30 Frimpong |
32 Puerta |
34 Xhaka |
36 Lomb |
47 Aourir |
Valmentaja Alonso



|  |  |  |  |  |
| --- | --- | --- | --- | --- |
| 

| * n
* k
* m
Suomen vuoden urheilija |
| --- |
|  |
| Valitut | 
* 1947: Mikko Hietanen, Lassi Parkkinen
* 1948: Heikki Hasu
* 1949: Viljo Heino
* 1950: Heikki Hasu
* 1951: Veikko Karvonen
* 1952: Veikko Hakulinen
* 1953: Veikko Hakulinen
* 1954: Veikko Hakulinen
* 1955: Voitto Hellsten
* 1956: Antti Hyvärinen
* 1957: Olavi Vuorisalo
* 1958: Vilho Ylönen
* 1959: Juhani Järvinen
* 1960: Veikko Hakulinen
* 1961: Kalevi Huuskonen
* 1962: Pentti Nikula
* 1963: Pentti Eskola
* 1964: Eero Mäntyranta
* 1965: Jouko Launonen
* 1966: Eero Mäntyranta
* 1967: Eero Tapio
* 1968: Kaarlo Kangasniemi
* 1969: Kaarlo Kangasniemi
* 1970: Kalevi Oikarainen
* 1971: Juha Väätäinen
* 1972: Lasse Virén
* 1973: Mona-Lisa Pursiainen
* 1974: Riitta Salin
* 1975: Heikki Ikola
* 1976: Lasse Virén
* 1977: Pertti Ukkola
* 1978: Helena Takalo
* 1979: Pertti Karppinen
* 1980: Pertti Karppinen
* 1981: Heikki Ikola
* 1982: Keke Rosberg
* 1983: Tiina Lillak
* 1984: Marja-Liisa Kirvesniemi
* 1985: Matti Nykänen
* 1986: Marjo Matikainen
* 1987: Marjo Matikainen
* 1988: Matti Nykänen
* 1989: Marjo Matikainen
* 1990: Päivi Alafrantti
* 1991: Kimmo Kinnunen
* 1992: Toni Nieminen
* 1993: Juha Kankkunen
* 1994: Jani Sievinen
* 1995: Jari Litmanen
* 1996: Heli Rantanen
* 1997: Mika Myllylä
* 1998: Mika Häkkinen
* 1999: Mika Myllylä
* 2000: Arsi Harju
* 2001: Sami Hyypiä
* 2002: Samppa Lajunen
* 2003: Hanna-Maria Seppälä
* 2004: Marko Yli-Hannuksela
* 2005: Janne Ahonen
* 2006: Jukka Keskisalo
* 2007: Tero Pitkämäki
* 2008: Satu Mäkelä-Nummela
* 2009: Aino-Kaisa Saarinen
* 2010: Minna Kauppi
* 2011: Kaisa Mäkäräinen
* 2012: Tuuli Petäjä-Sirén
* 2013: Tero Pitkämäki
* 2014: Iivo Niskanen, Sami Jauhojärvi
* 2015: Tero Pitkämäki
* 2016: Leo-Pekka Tähti
* 2017: Iivo Niskanen
* 2018: Iivo Niskanen
* 2019: Teemu Pukki
* 2020: Lukas Hradecký
* 2021: Matti Mattsson
* 2022: Iivo Niskanen
* 2023: Lauri Markkanen

 |

 |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva
* Yle

 |

 |